Stavkirketømmer hentes med helikopter i Todalen på Nordmøre Foto: Eirik Haukenes / NRK

Høyt over de mange hundre år gamle furutrærene i Todal på Nordmøre svever et helikopter som peiler seg inn mot gedigne trestokker som ligger på bakken. Stokker som skal bli til små, men svært viktige trespon på takene til Nore og Uvdal stavkirke i Buskerud.

Størs blir minst

– De største trærne må til for å lage de minste bitene på kirkene. Det er et paradoks, sier Jon Bojar Godal.

Han er rådgiver ved Geitbåtmuseet på Nordmøre, og er ekspert på å lage takspon til stavkirker. Denne gangen er det kirketak langt sør i landet som skal restaureres, og til slike jobber kan man ikke bruke hva som helst.

Kun over to hundre år gamle furutrær er gode nok, og slike er det ikke mange igjen av her i landet.

Mangler trevirke

Nore stavkirke i Buskerud Foto: Jan Gulliksen / NRK

Materiale til kirketakene skulle gjerne tømrer og spesialist på restaurering av stavkirker, Hans Marumsrud, ha hentet fra skogene i Buskerud.

Han står ved Nore stavkirke med skogkledde åser på alle kanter, men trevirket er likevel ikke brukbart til jobben han er ansvarlig for å gjøre på stavkirketakene som begynner å bli sprukne og råtne.

– Riksantikvaren har valgt at vi skal skifte ut takene på Nore og Uvdal stavkirke nå, men tømmeret her har ikke god nok kvalitet. Vi trenger gamle, gode, rettvokste furutrær, sier Marumsrud.

Derfor står en litt bekymret Jon Bojer Godal langt ute i skogen på Nordmøre hvor tømmeret til kirkene i Buskerud snart skal flys av gårde.

Les også:

Frykter for stavkirkene

Jon Bojer Godal, rådgiver ved Geitbåtmuseet på Nordmøre, er bekymret for mangelen på tømmer til restaurering av stavkirker Foto: Eirik Haukenes / NRK

Skogbruket har ikke prioritert kvalitetsfuru, men heller satset på volumproduksjon. Dermed har det blitt plantet gran på alle stedene hvor de tidligere hadde nærmest verdensberømt, fin furu i henhold til Godal.

Nå frykter han at det kan bli vanskelig å få tak i trevirke til å holde de 28 bevarte stavkirkene her i landet ved like om ikke skogbruket endrer seg.

– Om 50 år vil det ikke vil finnes god og gammel nok skog til å kunne restaurere byggverkene, sier Godal.

På spørsmål om han synes skogbruket tar hensyn til at det også i fremtiden vil bli bruk for gammelt tømmer, svarer han kontant nei.

Dermed kan en snart tusen år gammel byggeskikk gå en usikker restaureringsfremtid i møte.

Les også:

Håper det skal ligge lenge

For Buskeruds del går det bra denne gangen. Kirkene får nye tak med spon laget av todaltrær i sin beste stavkirkealder. Dermed kan restaureringsleder Marumsrud puste rolig ut.

Han satser nemlig på at takene skal holde så lenge at det i alle fall ikke bli han som står for neste oppgradering.

– Vi håper de skal ligge i en 150 år, da, avslutter Marumsrud.